La Bibia piemontèisa/Testament Vej/Salm/Salm 128


Salm

128. Che 'd gòj ch'a l'han coj ch'a l'han timor ëd Nosgnor 

 Lë scritor a fà l'osservassion che l'òm o la fomna ch'a l'é 'n comunion con Nosgnor a fa l'esperiensa 'd na gòj génita. A l'é parèj përchè Nosgnor a j'arcompensa sèmper.

Cant an montand. Che ‘d gòj ch'a l'han coj ch'a l'han timor ëd Nosgnor Dé, coj ch'a përcoro ij sò senté. Ti 't godras dël frut ëd tò travaj! Coma ch'it saras prosperos! Toa fomna a sarà tanme na vis fosonanta ch'a fioriss an toa ca. Cand ch'a saran setà 'ntorn a la tàula, toe masnà a saran tanme 'd giovo e vigoros erbo d'uliva. Parèj a l'é la benedission ëd Nosgnor për coj ch'a l'han timor ëd chiel. Che Nosgnor at benedìssa da Sion an continuassion. Che ti 't peussa vëdde Gerusalem prosperé fin a tant che ti 't vive. Che ti 't peussa vive pro për podèj gòde ij tò novod. Che Israel a l'àbia pas.

Nòte 

Bibia
Testament Vej
Salm